Publication: Magyar Közlöny
Issue: MK-1998-121 (Year: 1998, Number: 121)
Era: 1990-2004
Section: A Kormány a foglalkoztatás elősegítéséről és a munkanélküliek ellátásáról szóló 1991. évi IV. törvény 8. § (2)
Paragraph Index: 3353

2. Kiemelten fontos szempont a családi életközösség védelme, a családok jólétének növelése. Ehhez szükséges, hogy a munkavállalók harmonikusabban, foglalkoztatási karrierjük minél kisebb sérelmével tudják összeegyeztetni a családi és munkahelyi hivatásukat. 2.1. A Kormány — a családok védelme miatt is — a foglalkoztatáspolitika fontos területének tekinti a nem általánosan elterjedt foglalkoztatási formákat. Ennek keretében — a családi és munkahelyi kötelezettségek ellátásának összehangolása érdekében — célzott pályázati programmal segíti a részmunkaidős foglalkoztatási formák, valamint — összhangban az informatikai társadalom fokozatos kialakításával is — a távmunka széles körű terjedését, elsősorban a családok, a nők, a gyermekes anyák, a fogyatékkal élők és a közeli hozzátartozójukat ápolók esetében. A részmunkaidős foglalkoztatási formák általánosabb elterjesztéséhez a jövő évi feltételek olyan irányú átalakításának előkészítése szükséges, amely a munkáltatók ösztönzését növeli. 2.2. A munkaügyi hálózat és az önkormányzatok a munkanélküli nyilvántartó és az ellátó rendszereiket tegyék alkalmassá arra, hogy azok jobban figyelembe tudják venni a családok érdekeit. Különösen olyan rendkívüli esetben, amelyben mindkét szülő (vagy a gyermekeket egyedül nevelő szülő) munkanélkülivé válik, az aktív és passzív foglalkoztatáspolitikai eszközök, valamint a szociális ellátás összehangolt működtetésével segítsék megakadályozni azt, hogy a családok reménytelen helyzetbe kerüljenek. IV. A foglalkoztatottak gazdasági változásokhoz való alkalmazkodásának segítése

Source: https://magyarkozlony.hu/hivatalos-lapok/50c0b9b8bd53ec810e2f65bce7e9b28032c2e092/dokumentumok/ee32322879d0c0baf2826336575118d8205372d6/letoltes